การเมืองยุโรปคลี่คลาย
ภายหลังทราบผลการเลือกตั้งรอบแรกของฝรั่งเศสเมื่อวันจันทร์ที่ 24 เม.ย.ที่ผ่านมา ความตึงเครียดด้านการเมืองในยูโรโซนได้ปรับลดลงทันที
1 พ.ค. 2560

โดย...จิรวัฒน์ สุภรณ์ไพบูลย์ ผู้บริหารสายงานธุรกิจบริการไพรเวทแบงค์ ธนาคารกสิกรไทยภายหลังทราบผลการเลือกตั้งรอบแรกของฝรั่งเศสเมื่อวันจันทร์ที่ 24 เม.ย.ที่ผ่านมา ความตึงเครียดด้านการเมืองในยูโรโซนได้ปรับลดลงทันที จากที่ก่อนหน้าหลายฝ่ายประเมินว่าการเลือกตั้งในหลายประเทศของยุโรปในปีนี้อาจก่อให้เกิดกระแสการนำพาประเทศออกจากยูโรโซนตามอย่างเช่น “Brexit” ได้อีกหลังผลการเลือกตั้งรอบแรกของฝรั่งเศสออกมา ตลาดทุนได้ตอบรับเชิงบวกอย่างแข็งแกร่ง โดยดัชนีหุ้นยุโรป Stoxx600 ปรับขึ้นสูงถึง 2.11% ภายในวันเดียว เช่นเดียวกับค่าเงินยูโรที่เดินหน้าแข็งค่าขึ้นถึง 1.30% เชื่อได้ว่านักลงทุนทั่วโลกกำลังเพิ่มความสนใจในตลาดทุนยุโรปมากขึ้น ภายหลังที่เมฆหมอกการเมืองเริ่มคลี่คลายประเมินว่าตลาดหุ้นยุโรปจะเป็นที่น่าสนใจด้วยเหตุผลหลัก 3 ประการด้วยกัน คือ 1.โอกาสที่ฝรั่งเศสจะขอออกจากยูโรโซนลดลง โดยในระหว่างผู้เข้าชิงตำแหน่งประธานาธิบดี 2 คนสุดท้าย คือ นาย Emmanuel Macron และนาง Marine Le Pen ตลาดคาดว่านาย Macron จะชนะด้วยคะแนนเสียงกว่า 62% ในการเลือกตั้งรอบสองที่จะจัดขึ้นในวันที่ 7 พ.ค.นี้ และนาย Macron ชูนโยบายความเป็นหนึ่งเดียวกันของ EU2.การฟื้นตัวของเศรษฐกิจยุโรปที่ฟื้นตัวดีกว่าคาด เช่น อัตราการว่างงานที่ลดลงต่ำสุดในรอบ 8 ปี ดัชนีผลผลิตทางอุตสาหกรรมที่ปรับตัวดีขึ้นอย่างแข็งแกร่ง และยอดการปล่อยสินเชื่อจากภาคธนาคารที่เพิ่มขึ้น อีกทั้งธนาคารกลางยุโรปยังคงสร้างความมั่นใจให้กับตลาดด้วยการคงมาตรการเพิ่มปริมาณเงินในระบบ (QE) ไว้ที่ปริมาณ 6 หมื่นล้านยูโร/เดือนและ 3.แรงกดดันจากความกังวลต่างๆ ในช่วงก่อนหน้า ทำให้ปัจจุบันราคาซื้อขายหุ้นในตลาดยุโรปอยู่ในระดับที่ถูกกว่าประเทศพัฒนาแล้วอื่นๆ เช่น ดัชนี Euro Stoxx ซื้อขายที่อัตราส่วนราคาต่อกำไร (Price to Earning) 14.9 เท่า ในขณะที่ดัชนี S&amp;P500 ซื้อขายอยู่ 17.8 เท่ายิ่งไปกว่านั้น หากเราพิจารณาลงไปในภาคธุรกิจธนาคารยุโรป ซึ่งหลายฝ่ายเคยกังวลถึงสถานะความมั่นคง ไม่ว่าจะเป็นกรณีของ Deutsche Bank หรืออีกหลายธนาคารขนาดใหญ่ในอิตาลี ทำให้ปัจจุบันซื้อขายกันที่ระดับราคาต่อมูลค่าทางบัญชี (Price to Book) ต่ำกว่า 1 เท่า เปรียบเทียบกับข้อมูลในอดีตก่อนเกิดวิกฤตในปี 2008 ที่ซื้อขายกันที่ระดับเฉลี่ย 1.4 เท่า หรือเทียบกับภาคธนาคารในสหรัฐและไทยในปัจจุบันที่ซื้อขายกันที่ระดับ 1.21 และ 1.2 เท่าตามลำดับดังนั้น หากฝรั่งเศสที่มีขนาดเศรษฐกิจใหญ่เป็นอันดับ 2 ของยูโรโซน ยังคงสถานการณ์เป็นประเทศสมาชิกต่อไป ก็ทำให้เชื่อได้ว่าปัญหาในระบบธนาคารจะได้รับการแก้ไขอย่างต่อเนื่อง หุ้นกลุ่มธนาคารก็จะได้รับความสนใจจากตลาดทุนเพิ่มขึ้นได้ด้วยเช่นกัน